Foto: Namanganda 200 dan ortiq mashinalar ishtirokida gullar paradi boshlandi

Namangan shahrida 22 may kuni “61-xalqaro gullar festivali” ochilish marosimi bo'lib o'tadi. Festivalda ishtirok etayotgan “Bugun.uz” muxbirining xabar berishicha, hududda ikki yuzdan ortiq mashinalar ishtirokida “Gul paradi” bo'lib o'tmoqda.
Ta'kidlanishicha, paradda ishtirok etayotgan mashinalarning barchasi turli xil gullar bilan bezatilgan. Harakat xavsizligini ta'minlash uchun viloyat Yo'l harakati xavfsizligi boshqarmasi xodimlari yo'llarda tinimsiz xizmat olib bormoqda.
Namangan viloyati Turizm va madaniy meros boshqarmasining ma'lum qilishicha, xalqaro gullar festivalini tomosha qilish uchun 30 dan oshiq mamlakatdan 1 million 500 mingdan ziyod mehmonlarning tashrifi kutilmoqda.
“61-xalqaro gullar festivali” yakunida festivalda korxona-tashkilotlar va gulchilar 12 ta nominatsiya bo'yicha taqdirlanadi. Oliy o'rinlarga sazovor bo'lganlarga esa avtomobillar taqdim etiladi.
Namangan viloyati hokimi 22 may kuni festivalning rasmiy ochilish marosimi oldidan xotira maydoniga tashrif buyurib, bu yerda yig'ilgan mehmonlar bilan ko'rishdi.

Namanganda “61-xalqaro gullar festivali” va gullar paradini OAVda yoritish hamda xalqaro maydonda uni keng targ'ib qilish maqsadida 40 nafardan ziyod xorijiy va mahalliy OAV vakillari faoliyat olib bormoqda.